JY LEES NOU Ontspan met joga
Joga hou jou jonk, soepel en gesond. En byna almal kan dit doen
Waar’s die tromme, was my versugting met my eerste joga-klas. Ek het mos my tande geslyp op die doef-doef-musiek van aërobiese oefeninge en met Jane Fonda se aanmoediging “feel the burn!”. Terwyl jou gesig al was wat dalk gebrand het en sweet jou aftap.
Terloops: Jane, baanbreker van aërobiese oefeninge in die jare tagtig, het intussen ’n joga-‘‘bekeerling’’ geword. Op 76 het sy geen einde nie, knie- en heupvervanging ten spyt. Sy het haar joga-roetine aangepas om vir pynlike osteoartritis voorsiening te maak, en het verlede jaar ’n DVD, AM/PM Yoga for Beginners, uitgereik.
Verbeel jou jou sintuie is skielik ná ’n slegte verkoue wawyd oop. Dis hoe ek ná elke joga-sessie gevoel het. Die lug was skielik blouer, die aarde het soeter geruik, mense was gawer. En ek? Swewend op ’n wolkie. Nee, ek het niks gerook nie! Joga se ou hippiebeeld ten spyt.
Ek het Kaap toe getrek en die see het joga vervang. Maar iewers in my agterkop weet ek: Ek gáán weer joga doen.
Joga is ’n reeks oefeninge so oud soos die Egiptiese sfinks – en dít is sowat 5 000 jaar. Die tydskrif Time het al geskryf joga kan die mediese wonderwork van die toekoms wees. Of pure wensdenkery. Die navorsing wat gereeld in mediese joernale verskyn oor die gesondheidsvoordele daarvan, wys dis waarskynlik méér as net in jou kop. Carley Louw van Yoga Connection in Brooklyn, Pretoria, het erge angsaanvalle gekry. Sy het 25 jaar gelede ’n boek met eenvoudige joga-oefeninge in die hande gekry en begin oefen. Drie maande later was die angs minder en mettertyd heeltemal weg. In 1999 het sy die Yoga Connection begin. Vandag is daar ook in Centurion ’n tak. Met haar rustige aura voel jy dadelik aangetrokke tot haar. En haar klein lyfie kan jy net begeer.
Asemhaling, soos joga dit jou leer doen, verbeter jou liggaam se vermoë om stres te verwerk. Chroniese stres put verskeie organe uit en kan tot talle hedendaagse siektes lei. Dit kan onder meer jou spysvertering belemmer, spierspasmas, depressive en slaaploosheid veroorsaak en jou immuunstelsel aftakel. Jou lyf én kop ontspan terwyl jy op jou asemhaling konsentreer, jou hart klop stadiger en jou bloeddruk daal.
Studies wys joga kan angs en stres verminder. Ook depressie, pyn en slaaploosheid. Die effek daarvan op hartsiektes is veral goed nagevors. Dit verlaag bloeddruk en verstadig jou hartklop. Dit word ook verbind met verlaagde cholesterolvlakke. Dit kan die simptome van asma, rugpyn en artritis verminder. Sommige studies suggereer selfs dit kan ’n positiewe effek op leer en geheue hê.
Charis Labuschagne, SARIE se skoonheidsredakteur, doen al ses jaar joga. Sy het afgeskop met Hatha en doen deesdae Ashtanga (’n kragtige vorm met ’n vasgestelde reeks bewegings waar jy van die een posisie na die ander vloei).
Die krygsmanposisie help om jou arms en bene sterker te maak. FOTO: Phyllis Green, geneem in die James and Ethel Gray Park, Johannesburg
• Pretoria (Brooklyn en Centurion): yogaconnection.co.za
• Johannesburg: Monsoon Yoga/Facebook
• Kaapstad (Bikram): yogazone.co.za
• Landwyd: virginactive.co.za
*Dié artikel het oorspronklik in ons Februarie 2014-uitgawe verskyn.